DA Den Europæiske Unions Tidende L 324/34

DEN UDENRIGS- OG SIKKERHEDSPOLITISKE KOMITÉS AFGØRELSE EUTM SOMALIA/2/2011

af 6. december 2011

om nedsættelse af bidragyderkomitéen for Den Europæiske Unions militærmission for at bidrage til uddannelsen af somaliske sikkerhedsstyrker (EUTM Somalia)

(2011/814/FUSP)

DEN UDENRIGS- OG SIKKERHEDSPOLITISKE KOMITÉ HAR —

under henvisning til traktaten om Den Europæiske Union, særlig artikel 38, stk. 3,

under henvisning til Rådets afgørelse 2010/96/FUSP af 15. februar 2010 om Den Europæiske Unions militærmission for at bidrage til uddannelsen af somaliske sikkerhedsstyrker (1) (EUTM Somalia), særlig artikel 8, stk. 5, og

ud fra følgende betragtninger:

(1) I henhold til artikel 8, stk. 5, i Rådets afgørelse 2010/96/FUSP bemyndigede Rådet Den Udenrigs- og Sikkerhedspolitiske Komité (PSC) til at træffe de relevante afgørelser om nedsættelse af en bidragyderkomité for EUTM Somalia.

(2) I konklusionerne fra Det Europæiske Råd afholdt i Nice den 7.-9. december 2000 og i konklusionerne fra Det Europæiske Råd afholdt i Bruxelles den 24.-25. oktober 2002 blev der fastlagt ordninger for tredjelandes deltagelse i krisestyringsoperationer og nedsættelsen af en bidragyderkomité.

(3) Bidragyderkomitéen skal spille en væsentlig rolle i den daglige ledelse af EUTM Somalia. Den bliver det vigtigste forum, hvor de bidragydende stater i fællesskab kan behandle spørgsmål om anvendelsen af deres styrker i missionen. PSC, der udøver den politiske kontrol med og strategiske ledelse af missionen, tager hensyn til bidragyderkomitéens synspunkter.

(4) I medfør af artikel 5 i protokollen (nr. 22) om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i udarbejdelsen og gennemførelsen af Unionens afgørelser og aktioner, som har indvirkning på forsvarsområdet. Danmark deltager derfor ikke i gennemførelsen af denne afgørelse eller i finansieringen af EUTM Somalia —

VEDTAGET DENNE AFGØRELSE:

Artikel 1

Nedsættelse og mandat

Der nedsættes herved en bidragyderkomité (i det følgende benævnt »komitéen«) for Den Europæiske Unions militærmission for at bidrage til uddannelsen af somaliske sikkerhedsstyrker (EUTM Somalia). Komitéens mandat er fastlagt i konklusionerne fra Det Europæiske Råd afholdt i Nice den 7., 8. og 9. december 2000 og i konklusionerne fra Det Europæiske Råd afholdt i Bruxelles den 24. og 25. oktober 2002.

Artikel 2

Sammensætning

1. Komitéen er sammensat af følgende medlemmer:

— repræsentanter for alle medlemsstater og

— repræsentanter for de tredjelande, der deltager i missionen, og som yder betydelige militære bidrag, jf. bilaget.

2. Den øverstbefalende for EU-missionen, eller dennes repræsentant, og generaldirektøren for Den Europæiske Unions Militærstab, eller dennes repræsentant, samt repræsentanter for Kommissionen deltager i komitéens møder.

3. Andre personer kan i relevant omfang indbydes med henblik på specifikke drøftelser.

Artikel 3

Formand

Komitéen ledes af Unionens højtstående repræsentant for udenrigsanliggender og sikkerhedspolitik eller dennes repræsentant i tæt samråd med formanden for Den Europæiske Unions Militærkomité (CEUMC) eller dennes repræsentant.

Artikel 4

Møder

1. Formandskabet indkalder regelmæssigt til møde i komitéen. Hvis omstændighederne kræver det, kan der indkaldes til hastemøder på formandskabets initiativ eller efter anmodning fra et medlem.

2. Formandskabet udsender inden mødet en foreløbig dagsorden og dokumenter af relevans for mødet. Efter hvert møde udsendes der et referat.

Artikel 5

Procedure

1. Med forbehold af stk. 3, og uden at det berører PSC's kompetenceområde og det ansvar, der påhviler den øverstbefalende for EU-missionen,

— træffer komitéen med enstemmighed blandt repræsentanterne for de stater, der bidrager til missionen, afgørelse om den daglige ledelse af missionen

— fremsætter komitéen med enstemmighed blandt komitéens medlemmer anbefalinger om eventuelle justeringer af den operative planlægning, herunder eventuel justering af målene.

Hvis et medlem af komitéen undlader at stemme, udelukker dette ikke enstemmighed.

2. Formandskabet fastslår, at flertallet af repræsentanter for de stater, der har ret til at deltage i mødet, er til stede.

3. Alle procedurespørgsmål afgøres ved simpelt flertal blandt de tilstedeværende medlemmer af komitéen.

4. Danmark deltager ikke i komitéens afgørelser.

Artikel 6

Tavshedspligt

1. I overensstemmelse med Rådets afgørelse 2011/292/EU af 31. marts 2011 om reglerne for sikkerhedsbeskyttelse af EU's klassificerede informationer (2) finder Rådets sikkerhedsforskrifter anvendelse på møder og drøftelser i komitéen. Repræsentanter i komitéen skal navnlig have den fornødne sikkerhedsgodkendelse.

2. Komitéens drøftelser er undergivet tavshedspligt, medmindre komitéen med enstemmighed træffer anden bestemmelse.

Artikel 7

Ikrafttræden

Denne afgørelse træder i kraft på dagen for vedtagelsen.

Udfærdiget i Bruxelles, den 6. december 2011. På Den Udenrigs- og Sikkerhedspolitiske Komités vegne O. SKOOG Formand

(1) EUT L 44 af 19.2.2010, s. 16.

(2) EUT L 141 af 27.5.2011, s. 17.